OpenLLM-France/wikimedia huggingface dataset:
# Jaffnako penintsula

Jaffnako penintsula (tamileraz: யாழ்ப்பாண குடாநாடு, Yálpána Kudánádu) eremu eta penintsula bat da Ipar Probintzian, Sri Lankan. Bertan dago probintziako hiriburua den hiria, Jaffna, eta antzinako tamilen Naga erresumetako eta Erdi Aroko Jaffna erresumako lurralde gehienak hartzen ditu. Penintsula, batez ere, urez inguratuta dago, eta lur-zerrenda txiki batek lotzen du uhartearen gainerakoarekin. Bere formak kobra edo suge buru baten antza du.
Jaffnako penintsula historikoki hiru lurraldetan banatu da: Vadamarachchi, Thenmarachchi eta Valikamam; gaur egun hiru horiek Jaffna barrutiko sailak dira.. Penintsulatik 25 km mendebaldera, Analativu uhartea dago.
2004ko Indiako ozeanoko lurrikarak gogor eragin zion kostalde hau.

## Erreferentziak

* ↑ https://mapcarta.com/14831332
* ↑ http://www.infolanka.com/org/srilanka/hist/hist4.html
* ↑ https://books.google.no/books?id=nghRzKWbyoIC&pg=PA24&dq=jaffna+peninsula+vadamarachchi

## Kanpo estekak

* Kokatzeko mapa.
* Datuak: Q2495624
# Jagathy

Jagathy (malabareraz: ജഗതി) Thiruvananthapuram hiriko leku bat da, Indiako Kerala estatuan. Hiri honetan dagoen auzoari izena ematen dio. Famatua da bertakoa delako Jagathy Sreekumar aktore ospetsua. Rajiv Gandhi Centre for Biotechnology ere leku honetan dago.

## Kanpo estekak

* Datuak: Q6122245
# Joan Laporta

Joan Laporta i Estruch (Bartzelona, 1962ko ekainaren 29an-) kataluniar politikaria, abokatua da eta Futbol Club Barcelona taldeko presidente ohia.
Bartzelonako Unibertsitatean Zuzenbidean lizentziatua, Kataluniako hiriburuaren Abokatu Eskola Gorenako nahiz Ernest Lluch Elkargoko Zuzendaritza eta Batzordearen kide ere bada. Bartzelonako Abat Oliba Unibertsitateko Gizarteen eta Zerga Adituen Zuzenbideko Masterra eta Bartzelonako Abokatu Eskola Gorenako Merkatal Elkarteen Zuzenbide ikastaro bateko Diplomatua ere bada.
Gainera, Laporta abokatua "Laporta & Arbós" abokatu bufeteko kide fundatzaile eta titularra da, baita Bartzelonako Unibertsitateko Arkitekto Teknikoen Fakultateko Zuzenbide Higikor eta Erregistraleko maisu laguntzaile ere. Bartzelonako japoniar kontsularen aholkulari pertsonala ere izan zen. Constanza Etxebarriatik bananduta dago eta hiru semeen aita da: Pol, Guim eta Joan.
2010ean beste hainbat jenderekin batera Solidaritat Catalana per la Independència alderdi independentista sortu zuen eta urte hartako hauteskundeetan Kataluniako Parlamentuko parlamentari bihurtu zen.
* Datuak: Q311611
* Multimedia: Joan Laporta / Q311611
# Joan Luxenburgokoa

Joan Luxenburgokoa (Bergeko gaztelua, Colmar-Berg, 1921eko urtarrilaren 5a – Luxenburgo, 2019ko apirilaren 23a) Luxenburgoko duke handia izan zen 1964tik 2000ra.
Bigarren Mundu Gerran parte hartu zuen, Britainiar Armadako kide izanik. Normandiako Lehorreratzean, Caengo Guduan, Arnhemgo Guduan, Ardenetako Guduan eta Luxenburgoren askatzean parte hartu zuen Irish Guards erregimentuarekin.
Bere ama Karlota Luxenburgokoaren abdikazioaren ondoren, duke handia bihurtu zen. 2000n, Henrike I.a Luxenburgokoa bere semearengan abdikatu zuen.
1953ko apirilaren 9an ezkondu zen Josefina Karlota Belgikakoa. Bikoteak hiru seme eta bi alaba ditu:
* Marie Astrid Austriakoa (1954ko otsailaren 17a). 1982an ezkondua Artxiduke Carl Christian Austriakoarekin. Bost seme-alaba dituzte.
* Henrike I.a Luxenburgokoa duke handia.
* Joan Luxenburgokoa printzea (1957ko maiatzaren 15a). 1987an ezkondua Hélène Vesturrekin. Lau seme-alaba dituzte.
* Margarita Liechtensteingoa printzesa. 1982an ezkondua Nikolaus Liechtensteingoa printzearekin. Lau seme-alaba dituzte.
* Gilen Luxenburgokoa printzea. 1994an ezkondua Sibila Weillerrekin. Lau seme-alaba dituzte.
* Datuak: Q15988
* Multimedia: Jean, Grand Duke of Luxembourg / Q15988
# Joan Lazkanokoa

Joan Lazkanokoa (Lazkao, XV. mendea-XVI. mendea) gipuzkoar itsasgizona izan zen, Errege-erregina Katolikoen garaian Itsas Armadaren almirante izandakoa. Leonor Zuñigakoa ezkondu zuen.
1490ean Sevillan zegoen Gibraltarko itsasarteko armada zuzentzen. Granadako Gerran musulmanak eraman zituen Afrikaren errege-erreginen aginduetara. 1493an Joan Cádizkoa kortsarioari segika ibili zenean, Tilimsengo Erresumako kostaldeetan izan zen.
Italian Gonzalo Fernández de Córdobarekin batera aritu zen. Zefaloniako setioan (1500) eta Gariglianoko guduan (1503) nabarmendu zen. Tarenton Pregent de Bidoux frantziarra menderatu ondoren, Cesare Borgia atxilotu zuen.
Mers el-Kebir bonbardatu zuen 1505eko espainiar konkistan. 1512an ingeles arkulariak eraman zituen Nafarroako konkistan gaztelarren alde.

## Erreferentziak

* ↑ Fernández Duro, Cesáreo. (1895). La armada española, desde la unión de los reinos de Castilla y Aragón. Madril: Museo Naval.
* ↑ Aznar Vallejo, Eduardo. (2006). «Marinos vascos en la guerra naval de Andalucía durante el siglo XV» Itsas Memoria. Revista de Estudios Marítimos del País Vasco (Donostia: Untzi Museoa): 41-52..
* ↑ Martín Gómez, Antonio L.. (2000). El gran capitán. Las Campañas del Duque de Terranova y Santángelo. ISBN 84-930713-1-5..
* Datuak: Q5953264
# Joan Llaneras

Joan Llaneras hurrengo pertsonaiak izan daitezke:
* Joan Llaneras Rosello, pistako txirrindulari espainiarra.
* Joan Llaneras aktore espainiarra.
# Joan Luis Vives

Joan Luis Vives (latinez: Ioannes Lodovicus Vives; valentzieraz: Joan Lluís Vives; Valentzia, Aragoiko Koroa, 1492ko martxoaren 6a - Brujas, 1540ko maiatzaren 6a) Pizkundeko humanista eta filosofo handienetako bat izan zen.

## Bizitza

Hamazazpi urte zituela Espainiatik ihes egin behar izan zuen, bere jatorri judua zela eta, Inkisizioak esetsirik. 1509-1512 bitartean Parisen ikasi ondoren, 1519an Lovainako irakasle izendatu zuten. Ingalaterrako Henrike VIII.ak deitu zuen Galesko Margarita printzesaren irakasle izan zedin, eta egonaldi hartan Oxforden ere irakatsi zuen. 1527an, alabaina, sei asteko kartzelaldia jasan zuen erregearen dibortzioaren aurka azaldu zelako. Handik aurrera Brujasen hartu zuen bizilekua.
Bere obra guztia latinez idatzia da. Sorbonan ezagutu zituen azken eskolastikaren metodoak kritikatu zituen –Adversos pseudo-dialecticos (1519, Sasi logikoen aurka)–, eta prozedura pedagogikoen berriztapena proposatu –De causis corruptarum artium (1531, Filosofiaren endekatzearen kausak)–. Errenazimentuko pentsalariak ezagutu zituen (Erasmo Rotterdamgoa, Guillaume Budé, Thomas More) eta erreforma humanistaren alde jardun zuen. Gizonari ikuspegi guztietatiko hezkuntza eskaintzea proposatzen zuen. Behaketari eta esperientziari garrantzi handia emanik, mende bat geroago Francis Baconek formulatuko zuen metodo enpirikoa erabili zuen. Vivesek eragin handia izan zuen bere garaiko pentsamendu filosofikoan.

## Idazlanak

* Adversos pseudo-dialecticos (1519, Sasi logikoen aurka)
* De ratione studii puerilis (1523, Haurren ikasketaren arrazoiaz)
* De institutione foeminae christianae (1523, Emakume kristauaren heziketa)
* De officio mariti (1529, Senarraren betebeharrak)
* De concordia et discordia in humano genere (1529, Adiskidetasuna eta haserrea gizadian)
* De causis corruptarum artium (1531, Filosofiaren endekatzearen kausak)
* De anima e vita (1538, Arima eta bizitza).

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013/10/31 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ Euskaltzaindia. (PDF) 185. arauaː Errenazimentuko pertsona-izenak. .

## Kanpo estekak

* Datuak: Q316357
* Multimedia: Luis Vives / Q316357
# Joan Lindsay

Joan à Beckett Lindsay (St Kilda East, Victoria, 1896ko azaroaren 16a – Frankston, Victoria, 1984ko abenduaren 23a), Lady Lindsay izenaz ere ezaguna, australiar idazlea izan zen.

## Lanak
### Liburuak

* Through Darkest Pondelayo (1936)
* Time Without Clocks (1962)
* Facts Soft and Hard (1964)
* Picnic at Hanging Rock (1967)
* The Secret of Hanging Rock (Picnic at Hanging Rock liburuaren atala, 1987)
* Syd Sixpence (1982)

### Ipuin-bilduma

* Holiday (1923)
* Yellow Roses (1924)
* The Awakening (1924)
* Good with Cats (1980)
* Datuak: Q453983
* Multimedia: Joan Lindsay / Q453983
# Joan Llaneras Roselló

Joan Llaneras Roselló (Porreres, Mallorca,1969ko maiatzaren 17-) pistako txirrindulari espainiar ohia da, puntukako lasterketetan trebea.
Pistako Txirrindularitzako Munduko Txapeldun izan da zazpitan, lautan puntukako lasterketan (1996, 1998, 2000 eta 2007) eta hirutan lasterketa amerikarrean edo madison lasterketan (1997, 1999 eta 2006).
Joko Olinpikoetan bi domina lortu ditu puntukako lasterketan, urrezkoa 2000ko Sidneyko Joko Olinpikoetan eta zilarrezkoa 2004ko Atenasko Joko Olinpikoetan.

## Palmaresa

* Datuak: Q350832
* Multimedia: Joan Llaneras / Q350832
# Joan Lunbier

Joan Lunbier (fl. 1579-1625) nafar margolari manierista berantiarra izan zen.
Iruñean jaioa, ikasketak 1579an hasi zuen Zaragozako Pedro Pertúsen tailerrean. Gehienbat Tuteran aritu zen baina Borjan, Malejánen, Cadreitan, Casalarreinan edo Ablitasen ere lan egin zuen.

## Erreferentziak

* ↑ Casado Alcalde, Esteban. (1976). La pintura en Navarra en el último tercio del siglo XVI. Iruñea: Vianako Printze Erakundea/CSIC ISBN 84-2350-033-0..
* ↑ García Gainza, María Concepción. (1999). Sobre el pintor Juan de Lumbier. in: Laboratorio de Arte., 104 or..
* ↑ Castro, José Ramón. (1943). «Pintores navarros del siglo XVI: Juan de Lumbier» Príncipe de Viana (12): 283-284..
* Datuak: Q15803218
* Multimedia: Juan de Lumbier / Q15803218
# John Gimson

John Gimson, (Leicester, Ingalaterra, 1983ko martxoaren 11), Belan lehiatzen den britainiarra da.
2020ko Udako Olinpiar Jokoetan, esku hartu zuen Tokio 2020an (Tokio), eta zilarrezko domina lortu zuen Nacra 17 ekitaldian, Anna Burnet lagun zuela.

## Nazioarteko emaitzak

Udako Olinpiar Jokoak :
| Urtea | Lekua | Domina | Proba |
| 2020 | Tokio Japonia | 02 ! | Nacra 17, mistoa |
| Munduko Bela Txapelketa ||||
| Urtea | Lekua | Domina | Kategoria |
| 2020 | Geelong Australia | 01 ! | Nacra 17, mistoa |
| Europako Txapelketa ||||
| Urtea | Lekua | Domina | Kategoria |
| 2019 | Weymouth Erresuma Batua | 02 ! | Nacra 17, mistoa |

## Erreferentziak

* ↑ "John Gimson" britishsailingteam.rya.org.uk-n (Ingelesez)
* ↑ "John Gimson" olympedia.org (Ingelesez)
* ↑ "John Gimson"ISAFen datu basea. (Ingelesez)

## Kanpo estekak

* Datuak: Q76761977
# John Goodman

Jonathan Stephen "John" Goodman (Saint Louis, Missouri, 1952ko ekainaren 20a) estatubatuar telebista eta zinemako aktore bat da. Nagusiki komedia filmak antzeztu izan ditu.

## Filmografia hautatua

Coen anaien filma ugari antzeztu izan ditu, esate batetarako Revenge of the Nerds (1984), Raising Arizona (1987), Barton Fink (1991), King Ralph (1991), The Flintstones (1994), The Big Lebowski (1998), Fallen (1998) edota O Brother, Where Art Thou? (2000), Bestalde In the Electric Mist (2009) filma ere antzeztu zuen.
Telebistan 1988 eta 1997 bitartean Roseanne telesaila arrakastatsuan Rosseanne protagonistaren Dan Conner izeneko senarraren papera antzeztu zuen, honi esker 1993. urtean Gizonezko Aktore Onenaren Urrezko Globo Saria irabazi zuen.

## Kanpo loturak

* John Goodman aktorearen IMDBko fitxa ikusgai (Ingelesez)
* Datuak: Q215072
* Multimedia: John Goodman / Q215072
# John Giheno

John Giheno (1949 – Port Moresby, 2017ko martxoaren 20a) papuagineaberritar politikaria izan zen. Papua Ginea Berriko jarduneko lehen ministroa izan zen 1997ko martxoaren 27tik ekainaren 2ra.
Julius Chan lehen ministroak 1997an dimisioa eman zuen, Bougainville uharteko matxinoen aurka borrokatzeko mertzenarioak erabili zituela jakin ondoren. Herrialdeko militarrak matxinatu egin ziren eta istiluak izan ziren Bougainvillen, eta Chanek dimisioa eman zuen.
Gobernuak John Giheno Meatze eta Petrolio ministroa aukeratu zuen gobernu baten buru izateko hauteskundeak egin arte. 2017ko ekaineko hauteskundeetan Gihenok Parlamentuko eserlekua galdu zuen.
# John Gielgud

John Gielgud, jaiotza-izenez Arthur John (Londres, Ingalaterra, 1904ko apirilaren 14a - Londres, 2000ko maiatzaren 21a) britainiar antzezle, zinema-zuzendari eta produktorea izan zen.

## Biografia

Westminster Schoolen eta Royal Academy of Dramatic Art eskoletan egin zituen ikasketak, eta 1921. urtean egin zuen debuta antzerkian, Old Vic konpainian. Zineman, Who is the man? (1924) filmarekin egin zuen debuta, baina antzerki-lanetako antzezle eta zuzendari gisa jardun zuen batez ere. Antzerkian erakutsitako maisutasunari esker zinemako hainbat lan egin zituen, besteak beste, zinemara egokituriko Shakespeareren zenbait obraren interpretazioa.
Alfred Hitchcock zuzendariaren "Agente sekretua" (1936) filmean antzeztu zuen zinemako lehengo paper garrantzitsua, eta harrezkero egindako filmetan aipagarriak dira ondoko hauek: "Lehen Ministroa" (1941), "Julio Zesar" (1953), "Rikardo III.a" (1955), "Becket" (1964), "Kanpai hotsak gauerdian" (1966), "Arrantzalearen Oinetakoak" (1968), "Orient Expresseko hilketa" (1974), "Probidentzia" (1977), "The Elephant Man", "Orkestra zuzendaria" (1980), "Chariots of Fire" (1981), "Arthur, urrezko mutilzaharra" (1981, Bigarren mailako antzezlearen Oscar saria), "Distira ilunbean" (1991), First Knight (1995), Shine (1996), Elizabeth (1998).

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q204685
* Multimedia: John Gielgud / Q204685
# John Gilbert

John Cecil Pringle (Logan, Utah, 1899ko uztailaren 10a - Los Angeles, 1936ko urtarrilaren 9a), John Gilbert izengoitiz ezaguna, Estatu Batuetako antzezlaria izan zen. Zinema mutuaren garaian antzezlaririk famatuenetakoa izan zen. Haren filmik gogoangarriena izan zen The big parade (1925, K. Vidor-ek zuzendua). Greta Garborekin batera lan egin zuen sarri, C. Brownen Flesh and the devil (1927, Haragia eta deabrua) eta A woman of affairs (1928) filmetan, esaterako; edo E. Gouldingen Love (1927) filmean. Arazoak izan zituen zinema ahostuna sortu zenean, egoera berrira egokitzeko. Gilberten film ahostunek ez zuten arrakastarik izan, nahiz eta lan onik ere egin zuen tartean, esaterako: Downstairs (1932, Monta Bell zuzendari) eta Fast Workers (1933, T. Browning). Gehiegizko edanak hondatuta bizi izan zen azken urteetan, eta bihotzekoak jota hil zen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q503956
* Multimedia: John Gilbert (actor) / Q503956
# John Gilligan (irlandar kriminala)

John Gilligan (Dublin, 1952ko martxoaren 29a) irlandar krimen antolatuko burua eta droga-trafikatzaile bat da.
2001ean haxix erretxina kopuru komentzialekin trafikatzeagatik 28 urteko espetxealdira zigortua izan zen. Apelazioaren ondoren espetxealdia 20 urtera murriztu zen.
Veronica Guerin irlandar kazetariaren hilketarengatik ere ikertua izan da.

## Ikus gainera

* Irlandar mafia
* Datuak: Q2023767
# John Glenn

John Herschel Glenn, Jr. (Cambridge, Ohio, AEB, 1921eko uztailaren 18a - Columbus, Ohio, 2016ko abenduaren 8a) estatubatuar politikari eta astronauta izan zen.

## Biografia

Marylandeko Unibertsitatean egin zituen ikasketak, eta Bigarren Mundu Gerran eta Koreako Gerran parte hartu zuen, Estatu Batuetako marine-armadako kide gisa. 1957an, Los Angeles eta New York arteko eskalarik gabeko lehenengo hegaldi supersoniko kontinenteartekoa egin zuen. 1959an egin zen astronauta, eta, 1962an, Friendship 7 izeneko kapsulan bidaiatu zuen.
John Glenn izan zen, hain zuzen ere, lehenengo aldiz Lurraren inguruko orbita osatu zuen estatubatuarra. Hiru aldiz eman zuen Lurraren inguruan bira, bost orduan, eta, arazo asko izan zuen arren, itsasontzi batek jaso zuen azkenik espazio-ontzia ozeanora jausi ondoren.
1964an utzi zituen bertan behera espazioko programak, eta hurrengo urtean atera zen marineen taldetik. Harrezkero, politikan jardun du, baina sekula ez du galdu hegazkintzarekiko eta espazioko hegaldiekiko arreta. 1974an, Ohioko senatari hautatu zuten Alderdi Demokrataren aldetik, eta, 1980an, 1986an eta 1992an, berriro eskuratu zuen kargu hura. 1998an, 77 urte zituela, Discovery espazio-ontzian bidaiatu zuen. Orain arte espaziora joan den pertsonarik zaharrena da.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q182642
* Multimedia: John Glenn / Q182642
# John Goldthorpe

John Harry Goldthorpe (1935eko maiatzaren 27a) britainiar soziologoa da, Britainiar Akademiako kidea eta Oxford unibertsitateko irakasle emeritua. Bere lan eremuak dira gizarte estratifikazioa, makrosoziologia, eta azken urteetan, kontsumo kulturala. Ekarpen nabarmenak egin ditu hautaketa arrazionalaren teoriaren inguruan.
David Glassen ikasle izan zen London School of Economicsen.

## Lanak

* 2016 Sociology as a population science. Cambridge: Cambridge University Press.
* 2007 On Sociology (2nd Edition). Stanford: Stanford University Press.
* 2004 The economic basis of social class. London: Centre for Analysis of Social Exclusion, London School of Economics.
* 2000 On sociology: numbers, narratives, and the integration of research and theory. Oxford: Oxford University Press. ISBN 0-19-829571-5
* 1996 Rational choice theory and large-scale data analysis. Oxford: Oxford University Press.
* 1992 The constant flux: a study of class mobility in industrial societies. Oxford: Clarendon Press. ISBN 0-19-827383-5
* 1992 Revised class schema. London: Social and Community Planning Research.
* 1991 The uses of history in sociology: reflections on some recent tendencies. Oxford: Nuffield College.
* 1987 Social mobility and class structure in modern Britain. Oxford: Clarendon Press. ISBN 0-19-827286-3
* 1963 The affluent worker: political attitudes and behaviour. Cambridge: Cambridge University Press. ISBN 0-521-07204-2

## Erreferentziak

* ↑ https://web.archive.org/web/20101110221403/http://www.nuffield.ox.ac.uk/sociology/Group/goldthorpe.html
* Datuak: Q713699
# Jacques Vallée

Jacques Fabrice Vallée (Pontoise, Frantzia, 1939ko irailaren 24a) AEBetan bizi den astronomo, informatikari eta ufologoa da, NASA eta SRI International erakundeentzat lan egin duena. J. Allan Hynek astrofisiko estatubatuarrarekin batera ufologia zientifikoaren ordezkari esanguratsutzat jotzen da.
Matematikako lizentziatura lortu zuen Sorbonan eta astrofisikan espezializatu zen geroago. Parisko astronomia behatokian hasi zen lanean, baina 1962an AEBetara joan zen. Bertan, NASArentzat lan egin zuen Marteri buruzko ikerketetan. 1967an AEBetako Ipar-Mendebaldeko Unibertsitatean konputazioaren zientzien doktoretza eskuratu eta AEBetako hainbat instituturentzat lan egin zuen, internet-eko eta adimen artifizialeko egitasmo aitzindari batzuetan parte hartuz. Gai hauetaz hainbat liburu ere idatzi ditu.

## Ikerketa ufologikoak

Gaztetatik interesatu zen Vallée OHEetan. Bere formakuntza zientifikoak eta arlo horretan zuen prestigioak ez zioten galarazi OHEen fenomenoa modu objektiboan ikertzea, gai horretan aditu nagusienetako bat bihurtuz. Steven Spielberg zinema zuzendari estatubatuarraren aholkularia izan zen honek OHEez filmatu zuen Close Encounters of the Third Kind pelikula arraskatsuan.
Ufologiaren arloan Jacques Vallée-ren iritziak guztiz apurtzaileak izan dira. Izan ere, bere Passport to Magonia (1969) liburuan berak lehenengo aldiz hipotesi ausart bat plazaratu zuen: hipotesi horren arabera, OHEren jatorria ez zen izango estralurtarra (gure planeta bisitatzen duten zibilizazio estralurtarrena, alegia), multidimentsionala baizik. Ustezko estralurtar horiek beste dimentsio edo unibertso paraleloetatik etorriko lirateke, guk oraindik ulertzen ez ditugun beste dimentsioetako izakiak edo entitateak izango bait lirateke. Hipotesi multidimentsional horren arabera, OHEek, parapsikologiaren fenomeno askok eta erlijio-adierazpen jakin batzuek (Andra Mariaren agerpenek, kasurako) lotura handia izango lukete eta unibertso multidimentsional horren ondorioak besterik ez lirateke izango. Hipotesi multidimentsionalak OHEen portaeraren zeinu batzuk ondo azalduko lituzke (esaterako, galaxia urrunetako zibilizazio estralurtarrak gu bisitatzeko ezintasunari azalpen alternatiboa emango lioke)

## Erreferentziak

* ↑ Méndez, Daniel (2022-07-23an) El científico que se metió a cazador de Ovnis XL Semanal
* ↑ IRC history-Arpanet chat, Jacques Vallée
* ↑ Jacques Vallée: Dimensions, 269 orr. ISBN: 978-1933665283
* ↑ Peyro, Miguel: ¿Ovnis?, Sí, pero....Editorial 7 1/2 (1979), ISBN: 84/85411-16-1

## Kanpo estekak

* Datuak: Q92635
* Multimedia: Jacques Vallée / Q92635
# Jacques Stella

Jacques Stella (Lyon, 1596 – Paris, 1657ko apirilaren 29a) frantziar margolaria izan zen.
François Stella flandriar jatorriko margolariaren semea izan zen. 1616tik 1621era Jacques Callotekin batera lan egin zuen Florentziako Cosimo II.a Mediciren gortean. Cosimo hil ondoren, Stella Erromara joan zen, eta han hamar urte eman zituen. Ospea lortu zuen margolanekin, grabatuarekin eta harriaren gaineko margolanekin. Urbano VIII.a aita santuarentzat lan egin zuen eta klasizismoaren eragina jaso zuen, bereziki bere lagun Nicolas Poussinena.
1634an Lyonera itzuli eta 1635ean Parisera iritsi zen. Richelieu kardinalak Luis XIII.a aurkeztu zion. Erregeak gortearen margolari izendatu zuen eta 1.000 liberako pentsioa eman zion. Kaperak, elizak eta jauregiak apaindu zituen, eta azken etapan gehiago eskaini zitzaion marrazketari. Margolan bilduma handi bat bildu zuen, Poussin, Rafael, Da Vinci eta Michelangeloren lanekin.

## Lanak

* Clélie passant le Tibre, 1635, Musée du Louvre.
* Jésus-Christ ressuscité apparaissant à la Vierge, vers 1640, musée du Louvre.
* Le Mariage de la Vierge, 1640-1645,Musée des Augustins de Toulouse.
* Vulcain forgeant les flèches de l'Amour, 1644-1645, Collection Motais de Narbonne.
* Salomon adorant les idoles, 1647, musée des Beaux-Arts de Lyon.
* Salomon recevant la reine de Saba, vers 1650, musée des Beaux-Arts de Lyon.
* La Vierge présente l'Enfant à Dieu et aux anges, 1650, musée des Beaux-Arts de Lyon.
* La Visitation, 1650, musée des Beaux-Arts de Lyon.
* Nativité, s-XVII, musée des Beaux-Arts de Lyon.
* L'Enlèvement des Sabines, 1650, musée des Beaux-Arts de Lyon.
* Scène de la vie familiale, musée des Beaux-Arts de Lyon.

## Kanpo estekak

* Datuak: Q605799
* Multimedia: Jacques Stella / Q605799